text: El canp Gresleis, lonc la ribe de Claire, 
   Viras Maurin tant gente escale faire.
   Els primers guide Bos e Folcers lo laire,
   E Alerans los cadele, el poignaire,
   E l'autre escale Beraus e Bruns sos fraire, 
   El coms Bertrans, qu'es de coche enperaire 
   E sab de guerre e molt es debonaire;
   E a man destre vai Bec de sant Ylaire,
   A quatre cens de Monblanc lo repaire,
   Ki sont tuit blanc, li fil come li paire,
   E sunt, le jor qu'el naissent de lor maire, 
   Blanc lo caval, c'un sol non i ac vaire; 
   Ensaignes blances de porpre de Monchaire, 
   Pauque conpaigne, mais non es ja belaire, 
   Ço es aiquele qui non fuït anc gaire. 
   Franque es d'aiquels segner e capdelaire, 
   Cui los donet Maurins lo bons donaire;
   Ab lui Sicart e Enriz de sant Daire,
   Vit la bataile que non la poc desfaire,
   Kar vengut sunt a lanchar e a traire;
   Sin ac coart, molt s'en voldrie raire.
  